Volmaanpiekniek met Vader Krismis – Afrikaanse Taalmuseum en -monument
Volmaanpiekniek met Vader Krismis
Taalmonument deel die gees van gee met kindervermaak en geskenke
Om die druk op hom te verlig, het Kersvader wéér besluit om solank vooraf geskenke uit te deel tydens 'n volmaanpiekniek by die ikoniese Afrikaanse Taalmonument op Saterdag, 18 Desember 2021.
'n Beeldskone aand met kindervermaak, speelparke en buitelugspeletjies vir die jongspan, asook 'n sonsondergang gevolg deur 'n volmaan, beloof om die dag in 'n onvergeetlike geleentheid te omskep. Gaste word aangemoedig om die omgewing te verken en, omdat die piekniekreeks boonop ten bate van 'Laat ons Lees!', die Taalmonument se geletterdheidsprojek vir kinders, aangebied word, word besoekers aangemoedig om 'n nuwe of tweedehandse kinderboek te skenk.
Gaste is welkom om hul eie piekniekmandjies en drankies (geen glas) mee te bring. Trek warm aan en bring 'n flits asook masker. Sien taalmuseum.co.za/covid-19/ vir die spesifieke protokolle. Genoeg veilige parkering is beskikbaar.
Toegang is slegs R40 per volwassene, R10 per pensioenaris/student, R5 per kind en gratis vir onder-6's. Kaartjies is beskikbaar by Computicket en, indien daar nog oor is, by die hek op die dag self vanaf 16:00. Die vermaak begin om 17:00 en Kersvader behoort om 19:00 sy opwagting te maak om presente uit te deel, dus ouers moet asseblief hul kinders se duidelik gemerkte geskenke teen 18:00 in sy Kerskous in die Besoekersentrum besorg. Hierdie gewilde jaarlikse geleentheid sal tot 22:00 duur.